text: Mads og Mads tabte til landsmænd i EM-finale i herredouble
  30 april 2017 kl. 13.16
  I en rent dansk finale vandt Mathias Boe og Carsten Mogensen i to sæt over Mads Conrad og Mads Kolding.
  Badmintonspillerne Mathias Boe og Carsten Mogensen kan for første gang siden 2012 kalde sig europamestre i herredouble.
  I finalen besejrede den rutinerede duo landsmændene Mads Conrad-Petersen og Mads Pieler Kolding i to sæt med 21-16, 22-20 og beviste, at styrkeforholdet i den hjemlige top er intakt.
  Boe og Mogensen gik ind til kampen med en 5-2-føring i indbyrdes kampe mod Kolding og Conrad, og da det hele var overstået, var føringen udbygget.
  Dermed bytter Conrad og Kolding sidste års EM-titel ud med en sølvmedalje. Boe og Mogensen var på grund af Carsten Mogensens sygdom ikke til start i 2016.
  Førsteseedede Boe og Mogensen fik hurtigt overtaget mod de andenseedede modstandere, der kunne være med til 6-6, men derefter mistede rivalerne af syne.
  Stille og roligt udbyggede Boe og Mogensen føringen, indtil de kunne tage sættet med 21-16.
  Andet sæt begyndte i samme stil, og det stod hurtigt 6-2. Conrad og Kolding sloges dog hårdt for at komme tilbage i kampen og fik kontakt ved 17-17.
  I en medrivende afslutning tilspillede Mathias Boe og Carsten Mogensen sig deres anden matchbold ved 21-20, og kampen blev afgjort, da Mads Pieler Kolding slog bolden ud af banen.
  
  